b'\n_START_ARTICLE_\nLawrence (Massachusetts)\n_START_SECTION_\nHistorie\n_START_PARAGRAPH_\nLawrence var i mange \xc3\xa5r en betydelig tekstilindustriby p\xc3\xa5 grund af dens beliggenhed ved floden og korte afstand til Boston. Floden leverede vandkraft til tekstilm\xc3\xb8llerne, der imidlertid i det 19. \xc3\xa5rhundrede var farlige arbejdspladser. I 1860 styrtede Pemberton Mill sammen og dr\xc3\xa6bte 145 arbejdere. I 1912 var Lawrence scenen for en betydningsfuld arbejdskonflikt, idet tekstilarbejderne 11. januar det \xc3\xa5r opdagede, at de fik mindre udbetalt end tidligere, fordi en lov havde nedsat den ugentlige arbejdstid fra 56 til 54 timer, og de arbejdede p\xc3\xa5 timel\xc3\xb8n. Omkring 25.000 arbejdere strejkede i flere m\xc3\xa5neder, og sk\xc3\xb8nt det kom til mange \xc3\xa5bne konfrontationer mellem Nationalgarden og de strejkende, var der relativt f\xc3\xa5 d\xc3\xb8de (blot to) og s\xc3\xa5rede under konflikten. Resultatet blev, at timel\xc3\xb8nnen steg for b\xc3\xa5de de strejkende arbejdere samt tusindvis af andre arbejdere i New England.'